# הולוקן

עיט האסטי תוקף עופות מואה. עופות גדולים אלה חיו עד למאה ה-16 ונכחדו על ידי המאורים
עוף הדודו שנכחד במהלך המאה ה־16 וה־17
האבנים של סטונהנג'
שינוי בצורת האגמים הגדולים לאורך הדרייס הצעיר וההולוקן.
**הולוקן** (מיוונית: **ὅλος** ("כולו"), **καινός** ("חדש")) היא התקופה הגאולוגית הנוכחית. התקופה שייכת לתור הרביעון אשר בעידן הקנוזואיקון, והחלה בסוף תקופת הקרח האחרונה – לפני 11,700 שנים. תקופה זו מכסה את כל ההיסטוריה המתועדת של המין האנושי. במהלך התקופה הפכו פעילויות האדם למשמעותיות מבחינה אקולוגית וגלובלית. בשל כך, יש התומכים בהגדרת חלקה המאוחר של התקופה או אף כולה כעידן חדש, האנתרופוקן (עידן האדם).

ההולוקן מאופיין בשינויים אקלימיים משמעותיים, למרות היותו תקופה בין-קרחונית יחסית יציבה. בין השינויים המרכזיים ניתן למנות את שיא האקלים ההולוקני (Holocene Climatic Optimum) שהייתה תקופת התחממות בין השנים כ-9,500 עד 5,500 לפני זמננו, ואת עידן הקרח הקטן שנמשך בין המאות ה-14 ל-19 ובו חלה ירידה בטמפרטורות ברחבי העולם. על בסיס שינויי אקלים כאלו, ב-2018, האיחוד הבינלאומי למדעי הגאולוגיה אישר פורמלית את חלוקת ההולוקן ל–3 גילאים:

| גיל | תחילה וסיום (בשנים לפני זמננו, דהיינו, לפני 1950) | הגדרת גבול תחתון | אירועים בולטים |
| --- | --- | --- | --- |
| **מגהלאיאן (Meghalayan)** | בערך 4250 – הווה | תחילת האירוע האקלימי 4,200 שנים לפני זמננו, כפי שנמדד במערת מאוומלו, מדינת מגהלאיה, הודו | משבר תקופת הברונזה המאוחרת, תקופת הברזל, אופטימום האקלים הימי-ביניימי , עידן הקרח הקטן, ההתחממות העולמית לאחר המהפכה התעשייתית |
| **נורת'גריפיאן (Northgrippian)** | 8236 – בערך 4250 | תחילת האירוע האקלימי 8,200 שנים לפני זמננו, כפי שנמדד בליבת הקרח NorthGRIP1, מרכז גרינלנד ﻿ / ﻿ | התייבשות הסהרה, נסיגת הקרחונים מאגן האגמים הגדולים והיפוך כיוון הניקוז של האגמים הגדולים אל נהר מקנזי, שקיעת דוגרלנד, התקופות הכלקוליתית והברונזה הקדומה בארץ ישראל |
| **גרינלנדיאן (Greenlandian)** | בערך 11700 – 8236 | סיום ההתקררות האקלימית "הדרייס הצעיר", כפי שנמדד בליבת הקרח NGRIP2, מרכז גרינלנד ﻿ / ﻿ | המהפכה החקלאית, ביות העז והבקר, בניית חומה ומגדל והתיישבות קבע ביריחו, התקופה הנאוליתית, תחילת התקופה הכלקוליתית בעולם |

מחקר משנת 2019 תיערך את תחילת המגהלאיאן לטווח השנים 2190–1990 לפנה"ס.

## בפרהיסטוריה האנושית

 ערכים מורחבים – **ההיסטוריה האנושית, ציר הזמן של הפרהיסטוריה של האנושות**

מפת תרבויות העולם בתחילת המגהלאיאן, 1000 לפנה"ס.
תקופת ההולוקן מכסה את כלל ההיסטוריה האנושית, כמו גם הפרהיסטוריה מאז סןף התקופה האפיפלאוליתית (מזוליתית באירופה) ותקופה הנאוליתית. סוף התקופה האפיפלאוליתית מתוארך לפני כעשרת אלפי שנים בארץ ישראל, והתרבות הנטופית הייתה דומיננטית בלבנט לקראת סופה ולקראת תחילת ההולוקן; בהודו ובחלקים מאירופה, התקופה המזוליתית הסתיימה לפני כ-8000 שנים; באגן הדנובה, לפני 6500 שנים, ובחלקים אחרים מאירופה המעבר בין התקופה המזוליתית לנאוליתית קרה רק לפני כ-5500 שנים.

בהולוקן החלה המהפכה החקלאית; בין השנים 8000-5500 לפנה"ס, תרבויות רבות במזרח התיכון, במזרח אסיה ובמרכז אמריקה, במקביל, החלו לתרבת צמחים למאכל כמו גם לשימושים אחרים. עד 6500 לפנה"ס, האפונה, העדשים, השעורה והחיטה כבר בויתו בדרום-מערב אסיה, והאורז כבר בוית בצפון סין. שרידי אורז בתאילנד בשנת 4000 לפנה"ס מראים על התפשטות החקלאות לדרום מזרח אסיה לא זמן רב לאחר כן. גם המעבר ליישובי קבע התרחש בהולוקן, שלפניו מתועדות רק תרבויות של ציידים-לקטים. ראשוני היישובים, כמו יריחו וצ'טלהויוק, כמו גם הציוויליזציות הראשונות כמו שומר, אכד, אשור, מצרים, תרבות עמק האינדוס וסין, מתוארכים להולוקן.

## אירוע ההכחדה בהולוקן

 ערך מורחב – **אירוע ההכחדה בהולוקן**

אירוע ההכחדה בהולוקן הוא השם שניתן בדרך כלל להכחדה ההמונית המתמשכת של מינים בתקופה המודרנית של ההולוקן. המספר הגדול של ההכחדות מקיף משפחות רבות של בעלי חיים כולל יונקים, עופות, דו־חיים, זוחלים ופרוקי־רגליים, כמו גם פטריות וצמחים. אחוז גבוה מההכחדה מתרחש ביערות הגשם הטרופי. האיגוד הבינלאומי לשימור טבע תיעד את הכחדתם של 784 מינים מאז שנת 1500 לספירה ועד 2012. עם זאת, היות שרוב ההכחדות הן כנראה בלתי מתועדות, מעריכים מדענים כי במהלך המאה ה־20 נכחדו בין 20,000 ל־2 מיליון מינים, אך לא ניתן לקבוע את המספר באופן מדויק יותר ברמת הידע הנוכחית. כמו כן, הערכות הן שקצב ההכחדה נע בין 100 ל־1,000 יותר מהר מאשר הקצב הממוצע של הכחדות מינים על פני סולם הזמן האבולוציוני. חלק משמעותי מההכחדות הללו משויך ישירות להשפעות מעשי ידי אדם.

## הולוקן ואנתרופוקן

הולוקן הוא התקופה הגאולוגית הנוכחית, אך קיימת מחלוקת מדעית האם יש להגדיר תקופה חדשה בשם אנתרופוקן ("עידן האדם"), שתתחיל בחלק המאוחר של ההולוקן או אפילו לאחריו. תומכי ההכרזה מציינים את השפעת האדם ההולכת וגדלה על הסביבה, הכוללת זיהום, שינויי אקלים, הכחדת מינים ושינויים גאולוגיים ניכרים. עדיין לא קיימת הסכמה רשמית מדעית על תחילת האנתרופוקן, ומחקרים מתמשכים בנושא. במרץ 2024, החליטו האיגוד הבינלאומי למדעי הגאולוגיה והוועדה הבינלאומית לסטרטיגרפיה שלא לקבל את האנתרופוקן כתקופה גאולוגית.

## ראו גם

* לוח הזמנים הגאולוגי
* אירוע ה־8200
* לוח השנה ההולוקני

## קישורים חיצוניים

 מדיה וקבצים בנושא **הולוקן** בוויקישיתוף
* אבי בליזובסקי, ‏חוקר מסטנפורד: ההכחדה ההמונית השישית כבר כאן, גם האדם לא חסין, באתר "הידען", 22 ביוני 2015
* הולוקן, באתר אנציקלופדיה בריטניקה (באנגלית)

## הערות שוליים

|  |
| --- |
| קנוזואיקון |
| פלאוגן | נאוגן | רביעון |
| פלאוקן | אאוקן | אוליגוקן | מיוקן | פליוקן | פלייסטוקן | הולוקן |

 ערך זה הוא קצרמר בנושא גאולוגיה. אתם מוזמנים לתרום לוויקיפדיה ו**להרחיב אותו**.